**Lietuvos–JAE verslo forumas atveria duris stipresniam verslo bendradarbiavimui**

**Lietuvos aukštųjų technologijų sektoriaus įmonės stiprina ryšius su Jungtiniais Arabų Emyratais. Ketvirtadienį Vilniuje vykusiame Lietuvos–Jungtinių Arabų Emyratų forume dalyvavo daugiau nei 100 verslo atstovų iš Lietuvos bei per 40 verslininkų iš JAE. Forumo metu buvo pristatytos abiejų šalių verslo ekosistemos ir įvyko daugiau nei 50 tikslinių verslo susitikimų.**

Inovacijų agentūros rinkų plėtros skyriaus vadovė Simona Buziliauskienė pažymi, kad JAE atstovams Lietuvos rinka atrodo labai patraukli, ypač dėl stiprių informacinių ir ryšių technologijų įmonių.

„Verslo forumai atveria nemažai naujų galimybių ir padeda užmegzti verslo ryšius, todėl labai svarbu, kad Lietuvos verslai juos tinkamai išnaudotų. Forumo metu Jungtinių Arabų Emyratų ekonomikos ministras pabrėžė, kad Lietuvos ir Jungtinių Arabų Emyratų vizijos verslo vystymo srityje turi daug sąlyčio taškų, todėl dvišalis bendradarbiavimas ir partnerystės gali smarkiai augti“, – teigia S. Buziliauskienė.

JAE įgyvendino daug įstatymų ir reguliavimo pakeitimų, įkūrė naujų laisvųjų ekonominių zonų, sparčiai vysto talentų ugdymo programas. Taip šalis siekia pritraukti verslus iš kitų šalių ir kurti naudingas partnerystes. Strateginės Jungtinių Arabų Emyratų kryptys šiuo metu yra kibernetinis saugumas, daiktų internetas, dirbtinis intelektas, didieji duomenys, debesijos paslaugos, programinė bei techninė įranga.

„JAE turi ambicingų tikslų iki 2031 metų padvigubinti savo nacionalinę ekonomiką ir ji siektų maždaug apie 700 mlrd. eurų. Tiesioginės užsienio investicijos į šalį auga ir pernai padidėjo net 35 proc. Šalis siekia kurti žinių ir skaitmeninę ekonomiką, paremtą pažangiomis technologijomis ir švaria energija. Būtina išnaudoti šios rinkos augimo perspektyvas ir strateginę šalies reikšmę diversifikuojant Lietuvos eksportą“, – pasakoja Inovacijų agentūros rinkų plėtros skyriaus vadovė.

Prekyba tarp Lietuvos ir Jungtinių Arabų Emyratų kasmet auga, o pernai padidėjo 22 proc., iki 216 mln. eurų. Lietuvos IRT paslaugų eksportas į šią rinką taip pat sparčiai auga ir 2023 m. siekė daugiau nei 24 mln. eurų. JAE yra svarbus tarptautinės prekybos centras, jungiantis Aziją, Artimuosius Rytus ir Afriką.

Inovacijų agentūros atstovės teigimu, jau yra nemažai sėkmingų Lietuvos ir Jungtinių Arabų Emyratų bendradarbiavimo pavyzdžių, kurie rodo, jog dvišalis bendradarbiavimas turi potencialo toliau augti, ypatingai aukštųjų technologijų srityje.

„Lietuvių kosmoso industrijos įmonė „NanoAvionics“ pernai sėkmingai paleido du nanosatelitus, skirtus žemės stebėjimo misijoms, kurie padės Dubajaus Elektros ir Vandens Administracijai (DEWA) pagerinti tinklų veikimą, priežiūrą ir planavimą. JAE dalyvavo ir viename iš strateginių Inovacijų agentūros renginių „Life Sciences Baltics“, kur užmezgė ir toliau vysto partnerystes su gyvybės mokslų sektoriaus atstovais. Svarbu tęsti šiuos sėkmingus pavyzdžius“, – sako S. Buziliauskienė.